DOI: 10.14457/tu.the.2016.496
title: การศึกษาพฤติกรรมผู้บริโภคและปัจจัยส่วนประสมทางการตลาดของธุรกิจคลินิกเสริมความงามที่ส่งผลต่อความภักดีของลูกค้า

description: การศึกษาครั้งนี้มุ่งเน้นศึกษาเกี่ยวกับพฤติกรรมของผู้บริโภคและปัจจัยส่วนประสมทางการตลาดของธุรกิจคลินิกเสริมความงามที่ส่งผลต่อความภักดีของลูกค้า โดยมีวัตถุประสงค์หลัก 2 ประการ ดังนี้ (1) เพื่อศึกษาเกี่ยวกับผลกระทบของพฤติกรรมของผู้ใช้บริการธุรกิจความงาม (คลินิกเสริมความงาม) ในปัจจุบัน ที่มีต่อการตัดสินใจซื้อและความภักดีในการให้บริการของคลินิกเสริมความงามในพื้นที่กรุงเทพมหานคร และ (2) เพื่อศึกษาเกี่ยวกับผลกระทบของส่วนประสมการตลาดบริการที่มีต่อการตัดสินใจซื้อและความภักดีในการให้บริการของคลินิกเสริมความงามในพื้นที่กรุงเทพมหานคร โดยเป็นการศึกษาเชิงปริมาณ ทำการเก็บข้อมูลผ่านแบบสอบถาม ประชากรคือลูกค้าที่เคยใช้บริการคลินิกเสริมความงามที่ให้บริการลูกค้าในกลุ่มระดับกลาง และมีที่ตั้งคลินิกอยู่ในเขตพื้นที่เขตกรุงเทพมหานคร และคำนวณทางสถิติจากกลุ่มตัวอย่างจำนวนทั้งสิ้น 400 คน ในระดับความเชื่อมั่นที่ร้อยละ 95 ด้วยสถิติ t-Test, ANOVA, Factor Analysis และ Multiple Regression Analysisกลุ่มตัวอย่างส่วนใหญ่เป็นเพศหญิง (86.50%) ซึ่งมีจำนวนมากกว่าเพศชาย (13.50%) อย่างเห็นได้ชัด แสดงให้เห็นว่าในปัจจุบันเพศหญิงมีความสนใจในการเสริมความงามมากกว่าเพศชาย ถึงแม้เพศชายจะเริ่มสนใจในการเสริมความงามมากกว่าในอดีตค่อนข้างมาก แต่ลูกค้ากลุ่มใหญ่ของธุรกิจนี้ก็ยังเป็นเพศหญิง โดยกลุ่มอายุที่มาใช้บริการมากที่สุด คือ อายุระหว่าง 31-40 ปี (44.50%) ในขณะที่กลุ่มอายุต่ำกว่าหรือเท่ากับ 20 ปีมีจำนวนน้อยที่สุด (3.30%) ส่วนใหญ่มีอาชีพเป็นพนักงานบริษัทเอกชน (43.80%) ในขณะที่กลุ่มที่ประกอบธุรกิจส่วนตัว (29.00%) มีจำนวนใกล้เคียงกับกลุ่มที่มีอาชีพรับราชการ/ รัฐวิสาหกิจ (20.50%) เนื่องจากเป็นกลุ่มอาชีพที่มีความเร่งด่วนในการทำงานมากกว่าอาชีพอื่น ๆ ดังนั้นจึงเลือกที่จะใช้บริการจากคลินิกเสริมความงามเพื่อใช้เวลาที่เหลือในการพักผ่อนหรือทำกิจกรรมอื่น ๆ ที่เกิดประโยชน์มากกว่า รวมทั้งยังเป็นกลุ่มที่มีความสามารถในการจ่ายสูงอีกด้วย ส่วนกลุ่มที่น้อยที่สุดนักเรียน/ นักศึกษา (6.80%) นอกจากนั้นยังพบว่าผู้ที่ใช้บริการส่วนใหญ่มีรายได้เฉลี่ยต่อเดือนตั้งแต่ 45,001 บาทขึ้นไป (31.00%) และกลุ่มที่น้อยที่สุดคือกลุ่มที่มีรายได้น้อยกว่าหรือเท่ากับ 15,000 บาทต่อเดือน ทั้งนี้ ใช้บริการส่วนใหญ่จะเป็นกลุ่มที่มีคลินิกที่ใช้บริการเป็นประจำ (85.00%) ส่วนกลุ่มที่ไม่มีคลินิกที่ใช้บริการเป็นประจำมีเพียง 15.00%พฤติกรรมของผู้ใช้บริการจากคลินิกเสริมความงามที่ส่งผลต่อทั้งการตัดสินใจซื้อและความภักดีในการบริการของลูกค้า คือ ทัศนคติที่กลุ่มตัวอย่างมีต่อการเสริมความงาม โดยกลุ่มลูกค้าส่วนใหญ่มีมุมมองว่าการเสริมความงามเป็นสิ่งจำเป็น (Must – Have) ในการดำเนินชีวิตประจำวัน ไม่ใช่เรื่องผิดปกติหรือเป็นเรื่องน่าอายเหมือนอย่างในอดีตที่ผ่านมา ในขณะที่ ความถี่ของการใช้บริการมีผลกระทบเพียงด้านเดียว คือ ความภักดีต่อการบริการของคลินิกเสริมความงาม โดยลูกค้าที่มาใช้บริการบ่อย (ประมาณ 3 ครั้งต่อเดือน) มีแนวโน้มที่จะเกิดความภักดีต่อการให้บริการของคลินิกสูงกว่าคนที่มาไม่บ่อยปัจจัยส่วนประสมทางการตลาดของธุรกิจคลินิกเสริมความงามที่ส่งผลต่อทั้งการตัดสินใจซื้อและความภักดีในการบริการของลูกค้า มีจำนวนทั้งสิ้น 4 ปัจจัย คือ ปัจจัยด้านผลิตภัณฑ์ ปัจจัยด้านความเหมาะสมของคุณค่าที่ได้รับ ปัจจัยด้านบุคคลหรือพนักงาน และปัจจัยด้านสิ่งแวดล้อมทางกายภาพและกระบวนการ โดยพบว่าปัจจัยด้านสิ่งแวดล้อมทางกายภาพและกระบวนการมีผลกระทบทางบวกมากกว่าปัจจัยอื่น ๆ ทั้งนี้ เมื่อพิจารณาที่ระดับความเชื่อมั่นร้อยละ 90 (จากเดิมพิจารณาที่ระดับความเชื่อมั่นร้อยละ 95) พบว่า จะมีปัจจัยที่ส่งผลกระทบทางบวกต่อการตัดสินใจซื้อและความภักดีของลูกค้า เพิ่มขึ้นมาอีกด้านละ 1 ปัจจัย คือ ปัจจัยด้านราคาจะส่งผลกระทบทางบวกต่อความภักดีของลูกค้า และปัจจัยด้านการส่งเสริมการตลาดจะส่งผลกระทบทางบวกต่อการตัดสินใจซื้อ